Virallinen lehti nro C 117 , 16/04/1998 s. 0056



KIRJALLINEN KYSYMYS E-2738/97 komissiolle esittäjä(t): Gianni Tamino (V) (1. syyskuuta 1997) Aihe: Yhteisön tuki eläinkokeille Rooman katolisen yliopiston Sacro Cuoren ortopedian klinikalle 18. syyskuuta 1995 toimitetussa 72 kanilla tehtyä koetta koskevassa tiedonannossa ¨analyysi ortopedisiin sovelluksiin tarkoitetun keraamisen materiaalin in-vivo-biokompatibiliteetin erityispiirteistä¨ mainitaan rahoituksen kohdalla ¨EY:n kanssa tehty sopimus nro 7090699¨ antamatta mitään yksityiskohtia. Minkälaisista kokeista tässä tapauksessa on kysymys ja kuinka suuri oli yhteisön tuki kokonaisuudessaan? Minkälaisia ihmisiä hyödyttäviä tuloksia näistä kokeista saatiin? Aiotaanko siitä viidennessä ympäristöohjelmassa tehdystä sitoumuksesta pitää kiinni, joka koskee eläinkokeiden vähentämistä 50 prosentilla vuoteen 2000 mennessä? Komission jäsenen Edith Cressonin komission puolesta antama yhteinen vastaus kirjallisiin kysymyksiin E-2738/97 ja E-2739/97 (6. lokakuuta 1997) Tutkimusmäärärahoja myöntäessään komissio käyttää vaikutusvaltaansa edistääkseen sen viidennessä ympäristöohjelmassa ((KOM(92) 23. )) asetetun poliittisen tavoitteen toteutumista, jonka mukaan eläinkokeita on vähennettävä yhteisössä 50 prosentilla vuoteen 2000 mennessä. Komissio on vuodesta 1986 lähtien rahoittanut tutkimusta, jolla eläinkokeet pyritään korvaamaan vaihtoehtoisilla menetelmillä. Vaihtoehtoisten farmakologis-toksikologisten kokeiden kehittämiseen ovat myötävaikuttaneet merkittävästi etenkin peräkkäiset bioteknologiaa ja biolääketiedettä ja terveyttä koskevat ohjelmat ((KOM(94) 68. )). Lisäksi neljännessä tutkimusohjelmassa ((KOM(92) 406. )) asetetaan periaatteet, joita yhteisön rahoittamassa tutkimuksessa on noudatettava. Kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 86/609/ETY ((EYVL L 358, 18.12.1986. )) mukaisesti tutkimusohjelmassa todetaan, että eläinkokeet on korvattava in vitro- ja muilla menetelmillä aina kun se on mahdollista. Parlamentin jäsenen mainitsemien ¨eläinmallien¨ kehittämistä käsitellään bioteknologia-ohjelman kohdassa 3.2.2. Koska näiden eläinten hyvinvointia suojellaan neuvoston direktiivin 86/609/ETY nojalla, ohjelmaan ei ollut tarpeen sisällyttää erityistä eläinten hyvinvointia koskevaa mainintaa. Kaikki sopimuspuolet ovat sitoutuneet noudattamaan tutkimustyössään kansallista lainsäädäntöä ja etenkin työturvallisuusmääräyksiä ja eettisiä säännöksiä. Parlamentin jäsen mainitsee Brite Euram -ohjelmaan kuuluvan tutkimushankkeen, jossa pyrittiin määrittelemään optimaaliset kriteerit metallisen lantioproteesin päällystämiselle luukudosta jäljittelevällä keraamisella materiaalilla. Roomassa sijaitsevan Università cattolica del Sacro Cuoren tehtävänä oli tutkia päällystetyn proteesin ja eläinkudoksen vuorovaikutusta. Tutkimuksessa käytettiin 72 kania, joihin asetettiin malli-implantti, minkä jälkeen niitä seurattiin sen selvittämiseksi, miten ne reagoivat implanttiin. Yhteisö myönsi hankkeeseen osallistuneille viidelle yliopistolle yhteensä 974 000 ecua kolmen vuoden ajaksi. Tämän hankkeen ansiosta lantioproteesin päällystäminen keraamisella materiaalilla on kehittynyt, ja se on omalta osaltaan parantanut niiden ihmisten elämänlaatua, jotka kärsivät useista parantumattomista murtumista tai joiden luuaines on heikentynyt vanhenemisen seurauksena.